Smykkeloven er for første gang blevet anvendt til at beslaglægge værdier hos udlændinge, oplyser Rigspolitiet i en pressemeddelelse.

Den omstridte lov, der retteligt hedder lov nr. 102, blev taget i brug, da fem udlændinge tirsdag aften fik beslaglagt 79.600 kroner i København Lufthavn. Her pågreb Københavns Politi to mænd og tre kvinder, som forsøgte at rejse ind i Danmark på falske rejsedokumenter.

De blev sigtet for dokumentfalsk, anholdt og visiteret, hvorunder de blev fundet i besiddelse af dollars og euro svarende til i alt ca. 129.600 kroner. De fem er iranske statsborgere fra 26 til 35 år.

Læs også : Nu må politi beslaglægge værdier fra flygtninge: Her er deres retningslinjer

I forbindelse med sagsbehandlingen ønskede alle at søge asyl i Danmark.

- Dansk politi er dagligt opmærksomme på, om de asylansøgere og udlændinge med ulovligt ophold, vi antræffer, har værdier, som kan være med til at finansiere omkostningerne ved deres ophold. Nu har politiet fundet værdier, som kunne beslaglægges til det formål, siger Per Fiig, chef for Rigspolitiets Nationale Udlændingecenter (NUC).

Udlændingestyrelsen behandler nu de fem iraneres ansøgning om asyl.

Loven trådte i kraft 3. februar 2016, og i den forbindelse var regeringen og især udlændinge- og integrationsminister Inger Støjberg (V) mål for heftig kritik.